詶張卿夜宿南陵見贈
作者：李白
朝代：唐

paragraphs: 月出魯城東，明如天上雪。
魯女驚莎雞，鳴機應秋節。
當君相思夜，火落金風高。
河漢挂戶牖，欲濟無輕舠。
我昔辭林丘，雲龍忽相見。
客星動太微，朝去洛陽殿。
爾來得茂彥，七葉仕漢餘。
身爲下邳客，家有圯橋書。
傅說未夢時，終當起巖野。
萬古騎辰星，光輝照天下。
與君各未遇，長策委蒿萊。
寶刀隱玉匣，鏽澀空莓苔。
遂令世上愚，輕我土與灰。
一朝攀龍去，鼃黽安在哉？
故山定有酒，與爾傾金罍。